Liechtenstein, Kśōnżynstwo Liechtenstein (miym. "Fürstentum Liechtenstein") to je niywielge państwo rozlygowane we zachodnij Ojropie, miyndzy Austrijōm a Szwajcaryjōm, we gōrnym biygu Rynu, we Alpach . Niy mo dostympu do morzo. Kwestyjo mianowanio państwa niy je we ślōnszczyźnie rozwiōnzano; je problyma ze tym, eli to miōno trza by bōło blank ześlōnszczyć, eli niy. We strzednich wiekach fōngowały sam dwa kśōnżynstwa - jedne ze stolicōm we Vaduz, druge ze stolicōm we Schellenbergu. Uobadwa kupił rōd Liechtenstein, a we 1719 Austrijo uznała, iże je samodzielne kśōnżynstwo miydzy krejōma Miymiyckigo Cysarstwa. We 1866 Liechtenstein wyloz sy Miymiyckigo Zwiōnzku a stoł sie blank niypodlygły. Ôd 1924 celno ōnijo ze Szwajcaryjōm, niyskorzi tyż walutowo a pocztowo unijo. We absztimōngu we 2003 ôbywatele dali srogszo władza fysztowi, bezcōż Liechtenstein mo terozki nojbarzi ze wszyjskich państw Ojropy podany na tradycyjno mōnarchijo ōstrōj. Państwowōm religijōm je sam rzimski katolicyzm, kery wyznowo 75% ôbywatelōw. Je to jedne sy nojbogatszych państw na świecie, skiż liberalnyj dowkowyj a bankowyj polityki.